*Tämä artikkeli käsittelee vuoristoa. Rodópin alueyksikkö on yksi Kreikan alueyksiköistä.*

**Rodópi** (bulg. Родопи, kreik. Ροδόπη; myös *Rodópit*, *Rodópivuoret*, *Rhodope*) on vuoristo Kaakkois-Euroopassa Bulgarian ja Kreikan rajalla. Sen korkein huippu on Bulgarian puolella sijaitseva Golyam Perelik, jonka korkeus on 2 191 metriä. Korkein huippu Kreikan puolella on Delimpóska (Δελημπόσκα, 1 953 m).

Rodópivuoret kartalla (keltaisella reunustettuina).
Papíkiovuori ja Kreikan Sýmvolan kylä.
Rodópivuoriston pinta-ala on noin 19 000 neliökilometriä. Sen pituus itä-länsisuunnassa on noin 240 kilometriä ja leveys pohjois-eteläsuunnassa noin 97 kilometriä. Vuoristosta suurin osa, noin 82 %, sijaitsee Bulgarian alueella maan eteläosassa. Se on maan suurin vuoristo ja käsittää seitsemäsosan maan pinta-alasta. Kreikan puolella vuoristo sijaitsee Itä-Makedonian ja Traakian alueella maan koillisosassa. Kreikan Rodópin alueyksikkö on saanut nimensä vuoristosta. Vuoristo jaetaan usein korkeampaan Läntiseen Rodópiin ja matalampaan Itäiseen Rodópiin. Keskisellä Rodópilla sijaitsevat Koúla-vuoret. Rodópivuorten pohjoispuolella sijaitsevia vuorijonoja Bulgariassa ovat Rila- ja Pirin-vuoristot.

Läntisillä Rodópivuorilla on mannerilmasto ja Itäisillä Rodópeilla välimerellinen ilmasto. Alueen kasvillisuus on erittäin monipuolinen. Lajeja on tunnistettu yli 11 900 ja monet niistä ovat kotoperäisiä. Lintulajeista tunnetuimpia ovat päiväpetolinnut kuten keisarikotka, muuttohaukka, hanhikorppikotka ja pikkukorppikotka. Vuorilla on useita luonnonsuojelualueita.

Kreikkalaisessa mytologiassa vuoristo on saanut nimensä najadi-nymfi Rhodopesta, joka oli Hebroksen tai Strymonin tytär ja Haimoksen sisar tai puoliso. Haimos ja Rhodope loukkasivat jumalia kutsumalla toisiaan nimillä "Zeus" ja "Hera", minkä johdosta heidät muutettiin rangaistukseksi vuoriksi. Vuoristo oli mytologiassa myös Orfeuksen syntymäpaikka.

Lähteet
-------

1. 1 2 3 4  Rhodope Mountains *Bulgaria Walking*. Viitattu 15.8.2016.
2. 1 2  Rhodope mountain *EKBY*. Viitattu 15.8.2016.
3. ↑  Rhodope Mountains *Encyclopaedia Britannica*. Viitattu 15.8.2016.
4. 1 2 3  The Rhodope – the Mountain of Orpheus *Bulgaria Travel*. Viitattu 15.8.2016.
5. ↑  Natura 2000 alppivyöhykkeellä (ISBN 978-92-79-13253-7)  2010. Euroopan komissio, Ympäristöasioiden pääosasto. Viitattu 4.4.2012.
6. ↑  Nymphe Rhodope *Theoi Greek Mythology*. Viitattu 15.8.2016.
7. ↑  Hiking in Greek Rhodope Mountain Range *A Greek Adventure*. Viitattu 15.8.2016.

Aiheesta muualla
----------------

* Kuvia tai muita tiedostoja aiheesta **Rodópi** Wikimedia Commonsissa

Kreikan vuoret ja vuoristot

|  |  |
| --- | --- |
| Korkeimmat vuoret(yli 2 000 m) | 
* Ólympos
* Smólikas
* Vóras
* Grámmos
* Gkióna
* Týmfi
* Vardoúsia
* Parnassós
* Ída eli Psiloreítis
* Páchnes
* Kakardítsa
* Taÿ́getos
* Kyllíni
* Aroánia
* Varnoúntas
* Tymfristós
* Lákmos
* Katarachiás
* Vasilítsa
* Falakró
* Erýmanthos
* Órvilos
* Tringía
* Doúsko
* Piéria
* Karáva
* Tzéna
* Lýgkos
* Kakoplévri
* Mavrovoúni
* Pínovo
* Oíti
* Díkti
* Avgó
* Aféntis Christós
* Vérno
* Áskio
* Kaliakoúda
* Vérmio
* Chatzí
* Áthos
* Bélles
* Trapezítsa

 |
| Vuoristot | 
* Ágrafa
* Akarnaniká
* Asteroúsia
* Athamaniká
* Bélles
* Koúla
* Kroússia
* Lasíthi
* Lefká Óri
* Óri Kyparissías
* Píndos
* Rodópi
* Thryptí

 |